### NN 96/2017 (27.9.2017.), Odluka o općinskim porezima Općine Vojnić

Općina Vojnić

2221

Na temelju članaka 20 i 42. Zakona o lokalnim porezima (»Narodne novine«, broj 115/16) i članka 28. Statuta Općina Vojnić (»Glasnik Karlovačke županije« broj 37/13 i 45/13), Općinsko vijeće Općine Vojnić, na 3. sjednici održanoj 7. rujna 2017. godine donijelo je

ODLUKU

O OPĆINSKIM POREZIMA OPĆINE VOJNIĆ

I. OPĆE ODREDBE

Članak 1.

Ovom Odlukom utvrđuju se vrste poreza, porezni obveznik, porezna osnovica, stopa i visina poreza te način obračuna i plaćanja poreza koji pripadaju Općini Vojnić.

Članak 2.

Općinski se porezi plaćaju na području Općine Vojnić, sukladno odredbama Zakona o lokalnim porezima, odredbama drugih propisa kao i odredbama ove Odluke.

II. VRSTE POREZA

Članak 3.

Općinski porezi Općine Vojnić jesu:

1. prirez porezu na dohodak

2. porez na potrošnju

3. porez na korištenje javnih površina,

4. porez na nekretnine.

1. Prirez porezu na dohodak

Članak 4.

Prirez porezu na dohodak plaćaju obveznici poreza na dohodak s područja Općine Vojnić sukladno odredbama Zakona o lokalnim porezima, Zakona o porezu na dohodak i Pravilnika o porezu na dohodak.

Prirez porez na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području općine Vojnić.

Članak 5.

Osnovica prireza porezu na dohodak je porez na dohodak utvrđen sukladno odredbama Zakona o porezu na dohodak i Pravilnika o porezu na dohodak.

Članak 6.

Prirez porezu na dohodak plaća se po stopi od 7,5% od utvrđene osnovice iz članka 5. ove Odluke.

Prirez poreza na dohodak prihod je Proračuna Općine.

2. Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine.

Članak 8.

Obveznik poreza na potrošnju iz članka 7. ove Odluke je pravna i fizička osoba koja pruža ugostiteljske usluge na području Općine.

Članak 9.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu, bez poreza na dodanu vrijednost.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obveznik poreza dužan je podnijeti mjesečni izvještaj o obračunatom i uplaćenom porezu na propisanom obrascu PP-MI-PO do 20. dana u mjesecu za prethodni mjesec.

Obveznik poreza na potrošnju mora u svom knjigovodstvu osigurati sve podatke potrebne za utvrđivanje i plaćanje poreza na potrošnju.

Porez na potrošnju plaća se po stopi od 3% na osnovicu iz stavka 1. ovoga članka.

Porez na potrošnju prihod je Proračuna Općine.

3. Porez na korištenje javnih površina

Članak 10.

Porez na korištenje javnih površina plaćaju pravne i fizičke osobe koje koriste javne površine za obavljanje djelatnosti na području Općine.

Članak 11.

Pod javnom površinom smatraju se: javne zelene površine, trgovi, parkovi, igrališta i javno-prometne površine.

Članak 12.

Visina poreza utvrđuje se prema zonama u Općini i namjeni korištenja javne površine.

Članak 13.

I. zona obuhvaća trgove: Starčevićev trg, Trg Stjepana Radića i ulice: Karlovačka, Kralja Petra Krešimira IV., Andrije Hebranga, Većeslava Holjevca, Miroslav Krleže, Draškovićevu, Sisačku, Vukovarsku, I. gardijske brigade, Vladimira Nazora, Kralja Zvonimira, Kralja Tomislava i Radničku ulicu.

II. zona obuhvaća sva ostala područja općine Vojnić.

Članak 14.

Visina poreza za korištenje javne površine utvrđuje se kako slijedi:

1. Za postavljanje stolova i stolica ispred objekta ugostiteljske djelatnosti, te za postavljanje kioska ugostiteljske namjene po četvornom metru zauzete javne površine mjesečno:

I. zona = 10,00 kn/m2

II. zona = 4,00 kn/m2

2. Za vršenje djelatnosti poduzeća, drugih pravnih i fizičkih osoba (zanatske radnje, proizvodne djelatnosti, trgovačke djelatnosti i ostale djelatnosti privremenog karaktera:

I. zona = 8,00 kn/m2

II. zona = 3,00 kn/m2

3. Za postavljanje štandova, stolova i sličnih predmeta namijenjenih za prodaju trgovačke robe, hrane i pića, knjiga, razglednica, lutrije i slično po četvornom metru zauzete površine dnevno:

I. zona = 5,00 kn/m2

II. zona = 3,00 kn/m2

2. Za postavljanje cirkusa, lunaparka i drugih zabavljačkih sadržaja dnevno:

I. zona = 2,00 kn/m2

II. zona = 1,00 kn/m2..

Članak 15.

Obveznici poreza na korištenje javnih površina dužni su prijaviti početak, trajanje korištenja javne površine i površinu najkasnije 5 dana prije početka korištenja.

Poslove u vezi s evidentiranjem, utvrđivanjem, nadzorom, naplatom i ovrhom radi naplate poreza na korištenje javnih površina obavlja Jedinstveni upravni odjel Općine Vojnić.

4. Porez na nekretnine

Članak 16.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uredit će se posebnom odlukom Općinskog vijeća, sukladno Zakonu o lokalnim porezima.

III. NADLEŽNOST I PRIMJENA PROPISA

Članak 17.

Općina Vojnić poslove utvrđivanja, evidentiranja, nadzora, naplate i ovrhe radi naplate općinskih poreza propisanih ovom Odlukom, u cijelosti prenosi na Ministarstvo financija, Poreznu upravu osim poreza na korištenje javnih površina i poreza na nekretnine.

Članak 18.

Ovlašćuje se nadležna organizacija platnog prometa zadužena za naplatu javnih prihoda (FINA) da naknadu u iznosu od 5% od ukupno naplaćenih prihoda koja pripada Poreznoj upravi za obavljanje poslova iz članka 22. ove Odluke obračuna i uplati u Državni proračun do zadnjeg dana u mjesecu za protekli mjesec.

Članak 19.

Porezni obveznik dužan je nadležnoj Ispostavi Porezne uprave dostaviti dokaz o svakoj promjeni koja utječe na utvrđivanje porezne obveze za porez iz članka 3. točke 1., 2. i 3. u roku od 15 dana od nastale promjene.

Članak 20.

Za utvrđivanje poreza, naplatu, žalbe, obnovu postupka, zastaru, ovršni postupak, kao i sve ostale postupovne radnje, primjenjuju se odredbe Općeg poreznog zakona, Zakona o lokalnim porezima, Zakona o općem upravnom postupku i drugih mjerodavnih propisa i važećih akata.

IV. PRELAZNE I ZAVRŠNE ODREDBE

Članak 21.

Kaznene i prekršajne odredbe te odredbe o zastari, obnovi postupka i žalbenog postupka propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 22.

Odredbe članka 10. – 13. ove Odluke prestaju važiti 1. siječnja 2018. godine.

Članak 23.

Ova Odluka stupa na snagu osmog dana od dana objave u »Službenom glasniku Općine Vojnić« osim odredbi o prirezu poraza na dohodak koje stupaju na snagu prvog dana u mjesecu nakon objave Odluke u »Narodnim novinama«.

Članak 24.

Stupanjem na snagu ove Odluke prestaje važiti Odluka o općinskim porezima Općine Vojnić objavljena u »Narodnim novinama« broj 105/2001.

Članak 25.

Ova Odluka objavit će u »Narodnim novinama« i »Službenom glasniku Općine Vojnić«, dostavit će se Ministarstvu financija Poreznoj upravi u roku od osam dana od dana njezina donošenja radi objave na mrežnim stranicama Porezne uprave i radi preuzimanja ovlasti za utvrđivanje i naplatu poreza Općine Vojnić.

Klasa: 410-01/17-01/02

Urbroj: 2133/17-03-4/8-17-01

Vojnić, 7. rujna 2017.

Predsjednik
 Općinskog vijeća
 Ramo Čović, v. r.